Ekteskap uten samtykke endte i tre drap

Et ektepar fra Oslo og mannens bror fra Fredrikstad er tiltalt for overlagt drap da Oslo tingrett åpnet mandag.

trippeldrap-0UdOahcp28.jpg

30. aug. 2015 21:23 Sist oppdatert 31. august 2015

En oslokvinne forelsket seg i sin fetter i Pakistan. De giftet seg uten samtykke. Det endte i tre drap.

Mandag åpnet straffesaken etter trippeldrapet som skjedde i Gujrat i Pakistan 17. mai eller natt til 18. mai 2013.

Tre personer er tiltalt (se illustrasjon) for overlagt drap. Motivet var et ekteskap som ble inngått uten samtykke mellom to unge mennesker nyttårsaften 2011.

Den ene var en 25 år gammel kvinne fra Oslo, den andre var 24 år gamle Tanveer Abbas fra Pakistan.

På tiltalebenken sitter brudens mor (53) og far (67) fra Oslo og hennes onkel (56) fra Fredrikstad.

Ekteparet nektet straffskyld for drapene da rettssaken startet mandag forrmiddag i Oslo tingrett.

I forrige uke skal 56-åringen ha tilstått at han hadde vært med å planlegge drapene. Han skal også ha erkjent å ha vært til stede da drapene ble begått i to ulike hus.

En fjerde aktør er ikke til stede i rettem, det er Tanveer Abbas’ eldste bror. Ifølge vitner skjøt han Tanveer Abbas, deres egen far, Ghulam Haider, og deres tredje bror, Shabbir Hussain.

Tiltalt for å ha drept sine brødre

Pakistaneren er altså utpekt for å ha drept sine egne to brødre og sin egen far. Han er internasjonalt etterlyst av pakistanske myndigheter og ble pågrepet i Dubai i august i fjor. Men av ukjent årsak ble han løslatt etter kort tid. Aftenposten har vært i kontakt med De forente Arabiske Emiraters ambassade i Norge om løslatelsen, men ble avvist.

Tiltalen sier at pakistaneren og mannen fra Fredrikstad fikk et drapsoppdrag av osloekteparet som gikk ut på å ta livet av ekteparets uønskede svigersønn, hans far og bror.

Lokket i døden

mai 2013 reiste Tanveer Abbas til Islamabad for å undersøke mulighetene for visum slik at han kunne reise til sin unge kone i Oslo. I stedet ble han hentet tilbake til Gujrat, mishandlet og drept.

Tanveer Abbas ble meldt savnet av sin far Ghulam Haider og broren Shabbir Hussain. Tidlig neste morgen, 18. mai, ringte den tiltalte Fredrikstad-mannen til Shabbir Hussain og inviterte ham og faren hans til familiens praktfulle bolig i Gujrat under påskudd av å ville hjelpe dem med å finne Tanveer Abbas.

Men i stedet for å bli tatt imot av omsorgsfulle slektninger ble de møtt med skytevåpen. Begge to ble skutt og drept.

Etterpå fant politiet tomhylser fra to våpen, en pistol og en rifle eller hagle. De fant også Tanveer Abbas, tjoret fast til en stol. Obduksjonen viste at han var blitt mishandlet før han ble tatt av dage, blant annet var armen brukket.

Sist uke tilsto den 56 år gamle mannen fra Fredrikstad at han hadde vært med på å planlegge drapene. Han har tidligere erkjent at han var til stede da Ghulam Haider og Shabbir Hussain ble drept, men hevder at drapene kom fullstendig overraskende på ham.

Straffesaken er berammet til åtte uker.

MER OM SAKEN: